RESOLUCIÓN do 25 de agosto de 1997 pola que se convoca un seminario sobre a xestión da función pública nos países da Unión Europea e Hispanoamérica.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 01/09/1997

A Escola Galega de Administración Pública organiza, en colaboración co Instituto Internacional de Ciencias Administrativas, un seminario sobre a xestión da función pública nos países da Unión Europea e Hispanoamérica, que se desenvolverá conforme as seguintes bases:
1. Obxectivos.
-Debater sobre o status dos funcionarios e/ou o persoal de servicios públicos nos países fortemente descentralizados e a aplicación de principios xerais aplicables a todos eles.
-Determina-las novas direccións aplicable ós recursos humanos, tendo presentes as actuais tarefas da Administración pública.
-As consecuencias dos novos métodos de dirección sobre o emprego, a mobilidade, o desenvolvemento dos sistemas de avaliación e as relacións entre formación, avaliación e promoción.
-Os novos sistemas de dirección orientados cara a un mellor funcionamento dos servicios.
-As consecuencias do Tratado de Maastricht en canto ós funcionarios dos países europeos.
2. Destinatarios.
Estudiosos, profesionais e interesados en xeral que desexen afondar na materia obxecto do curso.
3. Datas e horarios.
O seminario terá lugar os días 22 e 23 de setembro, en sesións de mañá e tarde.
4. Lugar e prazas.
Terá lugar no salón de actos da EGAP en Santiago de Compostela. O número de admitidos estará en función da capacidade do local.
5. Contido.
5.1. Relatorios.
Sesión I: A nova xestión e a función pública.
Sesión II: A nova Europa e a función pública.
Sesión III: Programas de reforma da función pública nalgúns países hispanoamericanos.
5.2. Mesa redonda.
Análise dos modelos de distribución territorial nos estados compostos.
6. Inscrición.
-Prazo: remata o mércores, día 17 de setembro de 1997.
-Lugar de presentación: no rexistro xeral da EGAP (polígono das Fontiñas, rúa de Madrid, 2-4, 15707 Santiago de Compostela). Tfno. 54 60 40. Telefax 54 63 37.
-Forma: as solicitudes de inscrición faranse por escrito, no modelo oficial que figura ó final destas bases. Serán rexeitadas todas aquelas peticións que non reúnan o dito requisito.
As peticións de admisión poderanse enviar por correo ordinario ou por telefax ó número consignado.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión chamando, a partir do día 19 de setembro, por teléfono de 10.30 a 14.45 horas, ó seguinte número: (981) 54 63 39, ou ben consultando a lista de seleccionados que se expoñerá no taboleiro de anuncios da EGAP.
7. Certificación de asistencia.
Entregaráselles ó remate deste seminario a aqueles asistentes que concorresen asiduamente a el, e expresarase neste documento a natureza da actividade e as datas da súa realización.
8. Modificacións.
A EGAP poderá modifica-lo desenvolvemento e mailos contidos do seminario para adaptalos ás necesidades da Administración e ás continxencias que poidan xurdir.
Santiago de Compostela, 25 de agosto de 1997.
Domingo Bello Janeiro
Director da Escola Galega de Administración Pública
6693